Wasgoed was is deel van sy borgtogvoorwaardesArgieffoto (Foto: Igor Ovsyannykov/Pixabay) ŉ Man van Indië wat van poging tot verkragting beskuldig is, is vrygelaat op borgtog op voorwaarde dat hy die klere van al die vroue in sy dorp vir ses maande lank moet was en stryk. Lalan Kumar (20) sal self die seep en ander items moet koop om ses maande se gratis wasgoeddiens te lewer vir sowat 2 000 vroue in Majhor in Bihar, kragtens die uitspraak wat Woensdag gelewer is. Kumar, wat klere vir ŉ lewe was, is in April in hegtenis geneem op aanklag van poging tot verkragting, het Santosh Kumar Singh, ŉ polisiebeampte van Madhubani in Bihar, aan AFP gesê. ŉ Datum vir sy hofsaak is nog nie bepaal nie. “Al die vroue in die hof is tevrede met die besluit,” het Nasima Khatoon, hoof van die dorpsraad, aan AFP gesê. “Dit is ŉ geskiedkundige gebeurtenis. Dit sal respek vir vroue verhoog en hulle menswaardigheid beskerm.” Khatoon sal Kumar se voorwaardes monitor. Vroue in die dorp sê die uitspraak het ŉ positiewe impak gehad omdat misdaad teen vroue nou ŉ gesprekspunt is in die gemeenskap. “Dit is ŉ merkwaardige stap en ŉ ander tipe straf wat ŉ boodskap stuur aan die samelewing,” het Anjum Perween gesê. Indië se verkragtingswette is hersien ná ŉ groepverkragting in New Delhi, maar die getal oortredings bly hoog met meer as 28 000 verkragtings wat in 2020 aangemeld is. Die polisie word daarvan beskuldig dat hulle nie genoeg doen om gewelddadige misdaad te voorkom nie en dat hulle versuim om sake van seksuele aanranding hof toe te neem.